Viimase ööpäeva jooksul analüüsiti Eestis 1426 COVID-19 viiruse testi, millest seitse proovi ehk 0,5 protsenti osutus positiivseks. Haiglaravil olijate arv on taas vähenenud, suri üks inimene.

22. aprilli hommiku seisuga vajab Eestis uue koroonaviiruse tõttu haiglaravi 114 inimest, kellest seitse on juhitaval hingamisel, teatas terviseamet. Haiglatest on välja kirjutatud 184 inimest.

Ööpäeva jooksul suri Põhja-Eesti regionaalhaiglas ravil viibinud 82-aastane naine, kellel oli diagnoositud koroonaviirus. Kokku on Eestis koroonaviirusega surnud 44 inimest.

Kokku on Eestis tänaseks tehtud 43 637 esmast testi, nendest 1559 ehk 3,6 protsenti on olnud positiivsed.

Rahvastikuregistri andmetel on viimase ööpäeva jooksul positiivse testitulemuse saanutest viie elukoht Harjumaal. Üks nakatunu lisandus ka Raplamaal ja Saare maakonnas. Vanuseliselt on jätkuvalt enim nakatunuid 45-59-aastaste hulgas.